**Pe patul de otavă**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Iarba-n livadă doar ce-a fost cosită

Și greierii se-ntrec în recital,

Peste izvor se-apleacă o răchită

Și lasă-un strop de umbră. Matinal

E soarele și se tot umflă-n pene

De bucurie că pleznesc de flori

Copaci-nmuguriți, pe mii de scene

Evoluează gâzele din zori.

Eu te aștept, pe patul de otavă

Să te așez ca pe un fruct oprit,

E liniște ca-n eden, fac gâlceavă

Albinele, doar până-n asfințit.

- Pe masa de mahon, uitat, condeiul

Se confesează foii, în zadar,

Când pe alei îndrăgostit e teiul

Și poezia doarme-ntr-un sertar.

Voi reveni cândva la ea, dar încă

Mi-e dor de ape limpezi și de vânt,

De urma unui vis săpat în stâncă,

De verdele și umedul veșmânt

Pe care mă aștepți când luna plină

Coboară-ncet pe scările de jad

Să tipărească versuri de lumină

Pe trupurile noastre care ard.

Ioan Grigoraș Liliana Trif